ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ σχετικά με τη συμμετοχή της Ευρωπαϊκής Κοινότητας στην τέταρτη Υπουργική Διάσκεψη για την Προστασία των Δασών στην Ευρώπη (Βιέννη, 28-30 Aπριλίου 2003) {SEC(2003) 409}

Η τέταρτη Υπουργική Διάσκεψη για την Προστασία των Δασών στην Ευρώπη θα διεξαχθεί στη Βιέννη στις 28, 29 και 30 Aπριλίου 2003. Περίπου 35 ευρωπαϊκά κράτη, μεταξύ των οποίων το σύνολο των κρατών μελών της Ευρωπαϊκής Ένωσης, θα συμμετάσχουν στη Διάσκεψη, η οποία διοργανώνεται από κοινού από την Αυστρία και την Πολωνία.

Της διάσκεψης αυτής προηγήθηκαν :

- Η πρώτη Υπουργική Διάσκεψη για την προστασία των Δασών στην Ευρώπη, η οποία διεξήχθη τον Δεκέμβριο του 1990 στο Στρασβούργο και αφορούσε κυρίως την παρακολούθηση και την προστασία των δασών καθώς και την έρευνα στο δασικό τομέα.

- Η δεύτερη Υπουργική Διάσκεψη για την προστασία των Δασών στην Ευρώπη, η οποία διεξήχθη τον Ιούνιο του 1993 στο Ελσίνκι και αφορούσε κυρίως την αειφόρο διαχείριση των δασών, τη διαφύλαξη της βιοποικιλότητας των δασών, τη σχέση δάσους - κλίματος και τα δάση των χωρών της Κεντρικής και Ανατολικής Ευρώπης.

- Η τρίτη Υπουργική Διάσκεψη για την προστασία των Δασών στην Ευρώπη, η οποία διεξήχθη τον Ιούνιο του 1998 στη Λισσαβόνα και αφορούσε κυρίως τις κοινωνικο-οικονομικές πτυχές του ευρωπαϊκού δασικού τομέα, τα κριτήρια και τους δείκτες για την αειφόρο διαχείριση των δασών και τη διαφύλαξη της βιοποικιλότητας των δασών και της ποικιλομορφίας των τοπίων.

Για τις τρεις αυτές Υπουργικές Διασκέψεις για την προστασία των Δασών στην Ευρώπη, η Επιτροπή είχε εξουσιοδοτηθεί από το Συμβούλιο να συμμετάσχει εξ ονόματος της Ευρωπαϊκής Κοινότητας και να υπογράψει τις τελικές πράξεις μαζί με τα κράτη μέλη.

Όπως και με τις δύο προηγούμενες Διασκέψεις, η τέταρτη Υπουργική Διάσκεψη για την προστασία των Δασών στην Ευρώπη, η οποία θα διεξαχθεί στη Βιέννη, θα αποτελέσει, όσον αφορά τα ευρωπαϊκά δάση, ένα ακόμη βήμα προς την υλοποίηση μιας σειράς υποχρεώσεων που έχουν αναληφθεί στο πλαίσιο της Διάσκεψης των Ηνωμένων Εθνών για το Περιβάλλον και την Ανάπτυξη, η οποία διεξήχθη στο Rio de Janeiro τον Ιούνιο 1992, και ιδίως των Συμβάσεων για τη Βιοποικιλότητα και την Αλλαγή του Κλίματος, καθώς και των υποχρεώσεων που έχουν αναληφθεί πολύ πιο πρόσφατα, στο πλαίσιο της Παγκόσμιας Διάσκεψης για την Αειφόρο Ανάπτυξη που διοργανώθηκε στο Γιοχάνεσμπουργκ το 2002.

Στη Διάσκεψη της Βιέννης θα εξεταστεί το θέμα της αειφόρου διαχείρισης των δασών στην Ευρώπη με σφαιρικό και ολοκληρωμένο τρόπο. Πιο συγκεκριμένα, η Διάσκεψη της Βιέννης θα ασχοληθεί με :

- την ενίσχυση της αειφόρου διαχείρισης των δασών, μέσω διατομεακής συνεργασίας και εθνικών δασικών προγραμμάτων,

- την οικονομική βιωσιμότητα της αειφόρου διαχείρισης στην Ευρώπη,

- την κοινωνική και πολιτισμική διάσταση της αειφόρου διαχείρισης των δασών στην Ευρώπη,

- τη διαχείριση και την ανάπτυξη της βιοποικιλότητας των δασών στην Ευρώπη,

- την αλλαγή του κλίματος και την αειφόρο διαχείριση των δασών.

Προβλέπεται να υποβληθεί στους υπουργούς γενική δήλωση και πέντε ψηφίσματα τα οποία θα αφορούν αντιστοίχως τα προαναφερθέντα θέματα. Παρ´όλο που η προτεινόμενη δήλωση και τα ψηφίσματα δεν θα έχουν το καθεστώς σύμβασης, τα αναλυτικά αυτά κείμενα ενδέχεται να έχουν αντίκτυπο στα μέτρα που πρόκειται να ληφθούν από τους συμμετέχοντες στη Διάσκεψη.

Οι αρμόδιες υπηρεσίες της Επιτροπής συμμετείχαν ενεργά στην προπαρασκευαστική φάση της εν λόγω Διάσκεψης για την επεξεργασία των μη δεσμευτικών από νομική άποψη ψηφισμάτων και της δήλωσης.

Η συμμετοχή της Κοινότητας στην εν λόγω Διάσκεψη είναι όχι μόνο επιθυμητή αλλά και απαραίτητη για τους ακόλουθους λόγους :

- η Διάσκεψη αφορά την υλοποίηση σε ευρωπαϊκό επίπεδο των δεσμεύσεων που έχουν αναληφθεί, σε διεθνές επίπεδο, όχι μόνο από τα κράτη μέλη αλλά και από την Ευρωπαϊκή Κοινότητα.

- δεδομένου ότι έχει υπογράψει τα ψηφίσματα του Στρασβούργου, του Ελσίνκι και της Λισσαβόνας, η Ευρωπαϊκή Κοινότητα συνδέεται άμεσα με την παρακολούθηση και υλοποίηση των εν λόγω ψηφισμάτων.

- με τα ψηφίσματα του Στρασβούργου, του Ελσίνκι και της Λισσαβόνας, στα οποία προστίθενται τα ψηφίσματα που προβλέπονται ότι θα εκδοθούν στη Βιέννη, οι ευρωπαϊκές χώρες θα έχουν καθορίσει οι ίδιες λεπτομερείς κατευθύνσεις όσον αφορά την πολιτική στο δασικό τομέα οι οποίες περιλαμβάνουν ευρείς στόχους και ενισχύουν τον συντονισμό και τη συνεργασία. Η προσέγγιση αυτή είναι σύμφωνη με το ψήφισμα του Συμβουλίου της 15ης Δεκεμβρίου 1998 σχετικά με μία δασική στρατηγική για την Ευρωπαϊκή Ένωση [1]. Tο εν λόγω ψήφισμα καθορίζει ως θεμελιώδες στοιχείο της δασικής στρατηγικής της Ευρωπαϊκής Ένωσης την ανάγκη βελτίωσης του συντονισμού, της επικοινωνίας και της συνεργασίας μεταξύ της Επιτροπής και των κρατών μελών και μεταξύ των ιδίων των κρατών μελών, στο σύνολο των πολιτικών που αφορούν το δασικό τομέα.

[1] ΕΕ C 56 της 26.2.1999, σ. 1.

- τα θέματα της Διάσκεψης συνδέονται με τομείς που διέπονται εν μέρει από δασικά κοινοτικά μέτρα και ιδίως εκείνα που προβλέπονται από τον κανονισμό για την αγροτική ανάπτυξη [2], από το έκτο πρόγραμμα δράσης για το περιβάλλον [3], το έκτο πρόγραμμα πλαίσιο για την έρευνα και την τεχνολογική ανάπτυξη [4] και τις ανακοινώσεις της Επιτροπής με θέμα "η κατάσταση της ανταγωνιστικότητας των δασοκομικών και συναφών βιομηχανιών" [5] και "Αειφόρος ανάπτυξη της Ευρώπης για ένα καλύτερο κόσμο : στρατηγική της Ευρωπαϊκής Ένωσης για την αειφόρο ανάπτυξη [6] ".

[2] Κανονισμός (EΚ) αριθ. 1257/1999 του Συμβουλίου (ΕΕ L 160 της 26.6.1999, σ. 80).

[3] Απόφαση 1600/2002/EΚ (ΕΕ L 242 της 10.9.2002, σ. 1).

[4] Απόφαση 1513/2002/EΚ (ΕΕ L 232 της 29.8.2002, σ. 1).

[5] COM(1999) 457 τελικό.

[6] COM(2001) 264 τελικό.

Ως εκ τούτου, η Επιτροπή καλεί το Συμβούλιο να αποφασίσει τα εξής :

1. η Επιτροπή εξουσιοδοτείται να συμμετάσχει, εξ ονόματος της Ευρωπαϊκής Κοινότητας και μαζί με τα κράτη μέλη, στην τέταρτη Υπουργική Διάσκεψη για την προστασία των Δασών στην Ευρώπη η οποία πρόκειται να διεξαχθεί στη Βιέννη στις 28, 29 και 30 Aπριλίου 2003.

2. η Επιτροπή υπογράφει τις ακόλουθες πράξεις που απορρέουν από τη Διάσκεψη. Η υπογραφή της Επιτροπής δεν συνεπάγεται καμία δέσμευση για από κοινού δράση σε τομείς που δεν εμπίπτουν στην αρμοδιότητα της Κοινότητας.

ΠΡΑΞΕΙΣ ΤΗΣ ΤΕΤΑΡΤΗΣ ΥΠΟΥΡΓΙΚΗΣ ΔΙΑΣΚΕΨΗΣ ΓΙΑ ΤΗΝ ΠΡΟΣΤΑΣΙΑ ΤΩΝ ΔΑΣΩΝ ΣΤΗΝ ΕΥΡΩΠΗ (SEC(2003) 409)

- Δήλωση στο πλαίσιο της Διάσκεψης της Βιέννης για το ζωντανό δάσος : "Eυρωπαϊκά δάση - κοινά οφέλη, επιμερισμένες ευθύνες".

- Ψήφισμα αριθ. 1 της Βιέννης : Ενίσχυση των συνεργιών για μία αειφόρο διαχείριση των δασών στην Ευρώπη μέσω διατομεακής συνεργασίας και εθνικών δασικών προγραμμάτων.

- Ψήφισμα αριθ. 2 της Βιέννης : Ενίσχυση της οικονομικής βιωσιμότητας της αειφόρου διαχείρισης των δασών στην Ευρώπη.

- Ψήφισμα αριθ. 3 της Βιέννης : Διαφύλαξη και ενίσχυση της κοινωνικής και πολιτισμικής διάστασης της αειφόρου διαχείρισης των δασών στην Ευρώπη.

- Ψήφισμα αριθ. 4 της Βιέννης : Διαφύλαξη και ενίσχυση της βιοποικιλότητας των δασών στην Ευρώπη.

- Ψήφισμα αριθ. 5 της Βιέννης : Αλλαγή του κλίματος και αειφόρος διαχείριση των δασών στην Ευρώπη.